KOMISIJOS REGLAMENTAS (EB) Nr. 849/2008
2008 m. rugpjūčio 28 d.
kuriuo iš dalies keičiamas Reglamentas (EB) Nr. 3199/93 dėl visiško etilo alkoholio denatūravimo procedūrų tarpusavio pripažinimo atleidimo nuo akcizų tikslais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. spalio 19 d. Tarybos direktyvą 92/83/EEB dėl akcizų už alkoholį ir alkoholinius gėrimus struktūrų suderinimo (1), ypač į jos 27 straipsnio 4 dalį,
kadangi:
(1)
Komisijos reglamente (EB) Nr. 3199/93 (2) nustatyta, kad denatūrantai, naudojami kiekvienoje valstybėje narėje visiškam etilo alkoholio denatūravimui pagal Direktyvos 92/83/EEB 27 straipsnio 1 dalies a punktą, turi būti aprašyti to reglamento priede.
(2)
Pagal Direktyvos 92/83/EEB 27 straipsnio 1 dalies a punktą reikalaujama, kad valstybės narės neapmokestintų akcizais alkoholio, kuris buvo visiškai denatūruotas pagal bet kurios valstybės narės reikalavimus, jei apie tokius reikalavimus buvo tinkamai pranešta ir jeigu jie buvo patvirtinti pagal to straipsnio 3 ir 4 dalyse nustatytas sąlygas.
(3)
2007 m. rugsėjo 11 d. Graikija pranešė apie kai kuriuos denatūravimo proceso pakeitimus, leidžiamus pagal Reglamentą (EB) Nr. 3199/93.
(4)
2007 m. rugsėjo 27 d. Komisija tą pranešimą perdavė kitoms valstybėms narėms.
(5)
Kadangi per nustatytą laikotarpį nei Komisija, nei jokia valstybė narė nereikalavo, kad šis klausimas būtų svarstomas Taryboje, pagal Direktyvos 92/83/EEB 27 straipsnio 4 dalį laikoma, kad Taryba nuo 2007 m. lapkričio 27 d. patvirtino denatūravimo proceso pakeitimus, apie kuriuos pranešė Graikija.
(6)
Todėl Reglamentą (EB) Nr. 3199/93 reikėtų atitinkamai iš dalies pakeisti.
(7)
Šiame reglamente numatytos priemonės atitinka Akcizo mokesčių komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 3199/93 priedo Graikijos skirsnyje esanti informacija pakeičiama taip:
„Graikija
Žemos kokybės etilo alkoholis (distiliavimo likučiai), kurio alkoholio koncentracija yra ne mažesnė kaip 93 % tūrio, tačiau neviršija 96 % tūrio, ir į kurio 93 % tūrio hidratuoto etilo alkoholio hektolitrą dedamos šios medžiagos:
-
2 litrai metanolio,
-
1 litras terpentino spirito,
-
0,5 litro žibalo,
-
0,4 gramo metileno mėlynojo.
20 °C temperatūroje nepakitusios būsenos galutinis produktas turėtų pasiekti 93 % tūrio.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. rugpjūčio 28 d.